Nielen Robert Fico má problém stráviť výsledky župných volieb. Kotlebovci si rovnako lížu rany a kopú urazene okolo seba.
Podľa Nového Času sa "vodca" Kotleba vyhrážal nevďačným voličom, že prestanú hliadkovať vo vlakoch:
"Hliadky majú na jednej strane obrovský úspech najmä v Prešovskom kraji. Na druhej strane musím povedať, že aj v týchto voľbách sme videli, že ľudia ich absolútne neocenili. Že ich berú ako samozrejmosť, že prídu naši členovia alebo sympatizanti a starajú sa o ich bezpečnosť. Budeme prehodnocovať veľa vecí a jedna z nich bude spojená aj s vlakovými hliadkami."
Kedy začal Kotleba zbierať "ovocie" svojho úsilia (minútové video s titulkami):
Podobne sa vyjadroval aj anonymný používateľ na Facebooku, ktorý vulgárne nadával ľuďom za to, že Milan Mazurek dostal v Prešovskom kraji len 1404 hlasov. Bezpochyby, keby to číslo bolo aspoň od 84 vyššie, vedeli by to zlým, zlým, zlým voličom odpustiť. Však symbolika a karma, nie?
Kotlebovci sa vyhrážajú a ukazujú, ako je to s ich nezištnou pomocou národu. Že je to čistý politický kalkul. Nič viac, nič menej. Aj to, ako je to s ich občianskou angažovanosťou. Už ťažko sa totiž budú vrátnici a ďalší zamestnanci samosprávneho kraja v pracovnej dobe premávať v zelených mikinách lokálnymi vlakmi a naháňať strach.
Kotlebovci sú úplne štandardná politická strana s úplne štandardnými praktikami - akurát, na rozdiel o iných kolegov z parlamentných ľavíc, kotlebovci sa vyžívajú v klerofašistickom Slovenskom štáte, urážajú hrdinov slovenskej histórie, otvorene hlásajú nenávisť, šíria strach, radikalizujú spoločnosť, hľadajú vnútorných a vonkajších nepriateľov.... Je toho veľa.